Daría Campillo Paniagua

Daría Campillo Paniagua (Gasteiz, 1873ko irailaren 8a - Paterna, Valentzia, 1936ko azaroaren 24a) moja karmeldarra izan zen, Daría Santa Sofiarena erlijio-izena zuena.

Bizitza 
Gasteizen jaio zen baina bere familiarekin urte luzez bizi izan zen Madrilen, eta bertan karitateko karmeldarrak ezagutu zituen. 1895eko abenduaren 23an, 22 urterekin, moja egin zen, Daría Santa Sofiarena izena hartuta. Lehen botuak egin ondoren, Viceko eskola batera bidali zuten lanera, handik Castellóra, eta gero Valentziako Karitatearen Etxera. Bertan erizaintzan aritu zen eta eskolan orratz lanak eta etxeko ekonomia irakasten zituen, eta ume-antzerkia ere antolatu zuen.

1936ko maiatzaren 12ko Fronte Popularraren dekretuaren arabera, ongintzazko erakundeetan lan egiten zuten moja guztiak emakume laikoek ordezkatu behar zituzten. Gerra Zibila hasi eta gero, katolikoen aurkako jazarpena areagotu zen, baina Daría indar handiz saiatzen zen garai zaila jasaten. Uztailaren 2an, azken meza ospatu zen Karitatearen Etxean, eta hurrengo egunetanm ojek altzari, argirik eta urik gabeko apartamentu batera joan ziren bizitzera Uztailaren 27an galdeketa egin zieten eta Katalunian, Valentzian edo Murtzian senideak zituztenei etxera joateko baimena eman zieten, baina Euskal Herriko eta Gaztelakoei ez zieten utzi.

Azaroaren 17an, Valentzian geratu ziren hamabi mojak, Daría barne, Iberiar Federazio Anarkistako kideek atxilotu, galdekatu eta espetxera zigortu zituzten, eta azaroaren 19an Alaquàseko espetxera eraman zituzten. Azaroaren 24an Paternako zalditegira eraman, eta bertan exekutatu zituzten. Daría lasai eta isilik egon zen exekuzioan. Ehortzita dagoen lekua ezezaguna da.

2001eko martxoaren 11n dohatsu bilakatu zen.

Erreferentziak

Kanpo estekak 

Gasteiztarrak
Euskal Herriko dohatsuak
Euskal Herriko karmeldarrak
Espainiako Gerra Zibilean eraildako euskal herritarrak
Euskal Herriko mojak
Exekutatutako euskal herritar emakumeak
Joan Paulo II.ak dohatsu izendatutakoak